ดอลล์ดีดตัวรับปัจจัยบวกตลาดแรงงานสหรัฐ
ค่าเงินดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อคืนนี้ (7 พ.ค.) เนื่องจากนักลงทุนมีมุมมองบวกเกี่ยวกับตลาดแรงงานสหรัฐ หลังจากตัวเลขผู้ขอรับสวัสดิการว่างงานครั้งแรกรายสัปดาห์อยู่ในระดับต่ำกว่าที่นักวิเคราะห์ส่วนใหญ่คาดการณ์ไว้
8 พ.ค. 2558

สำนักข่าวอินโฟเควสท์รายงานว่า ค่าเงินดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อคืนนี้ (7 พ.ค.) เนื่องจากนักลงทุนมีมุมมองบวกเกี่ยวกับตลาดแรงงานสหรัฐ หลังจากตัวเลขผู้ขอรับสวัสดิการว่างงานครั้งแรกรายสัปดาห์อยู่ในระดับต่ำกว่าที่นักวิเคราะห์ส่วนใหญ่คาดการณ์ไว้
ทั้งนี้ ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.1266 ดอลลาร์สหรัฐ จาก 1.1356 ดอลลาร์สหรัฐ ขณะที่เงินปอนด์เพิ่มขึ้นที่ 1.5258 ดอลลาร์สหรัฐ จากระดับ 1.5248 ดอลลาร์สหรัฐ
ค่าเงินดอลลาร์สหรัฐปรับขึ้นเทียบกับสกุลเงินเยนที่ 119.77 เยน เทียบกับระดับ 119.35 เยน และเพิ่มขึ้นเมื่อเทียบกับฟรังก์สวิสที่ระดับ 0.9217 ฟรังก์ จาก 0.9148 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7903 ดอลลาร์สหรัฐ จากระดับ 0.7967 ดอลลาร์
กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 2 พ.ค. เพิ่มขึ้น 3,000 ราย แตะ 265,000 ราย โดยก่อนหน้านี้ นักวิเคราะห์คาดการณ์ว่าจำนวนผู้ขอรับสวัสดิการว่างงานจะอยู่ที่ระดับ 275,000 รายในสัปดาห์ที่แล้ว
ส่วนจำนวนผู้ขอรับสวัสดิการว่างงานครั้งแรกโดยเฉลี่ย 4 สัปดาห์ ซึ่งสามารถวัดแนวโน้มตลาดแรงงานได้ดีกว่าเพราะมีความผันผวนน้อยกว่าตัวเลขรายสัปดาห์นั้น ลดลง 4,250 ราย แตะระดับ 279,500 ราย ซึ่งเป็นระดับต่ำสุดนับตั้งแต่เดือนพ.ค.2543
นอกจากนี้ นักลงทุนยังจับตาดูตัวเลขจ้างงานนอกภาคเกษตรเดือนเม.ย.ของสหรัฐที่จะมีการเปิดเผยในเวลา 19.30 น.วันนี้ ตามเวลาไทย เนื่องจากเป็นข้อมูลสำคัญที่จะแสดงถึงภาวะตลาดแรงงานสหรัฐและจะบ่งชี้ถึงช่วงเวลาที่ธนาคารกลางสหรัฐ (FED) จะปรับขึ้นอัตราดอกเบี้ย ทั้งนี้ นักวิเคราะห์ประเมินกันว่า สหรัฐจะเปิดเผยตัวเลขการจ้างงานนอกภาคเกษตรเพิ่มขึ้น 228,000 ตำแหน่งในเดือนเม.ย. ขณะที่อัตราว่างงานจะลดลงสู่ระดับ 5.4% จาก 5.5% ในเดือนมี.ค.